tiettyjen siirtymäsäännösten vahvistamisesta Euroopan maaseudun kehittämisen maatalousrahaston (maaseuturahasto) ja Euroopan maatalouden tukirahaston (maataloustukirahasto) tukea varten vuonna 2021 sekä asetusten (EU) N:o 228/2013, (EU) N:o 229/2013 ja (EU) N:o 1308/2013 muuttamisesta vuoden 2021 varojen ja niiden jaon osalta sekä asetusten (EU) N:o 1305/2013, (EU) N:o 1306/2013 ja (EU) N:o 1307/2013 muuttamisesta vuoden 2021 varojen ja asetusten soveltamisen osalta

PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

(a)Voimassa olevien säännösten soveltamisen jatkaminen

Vuoden 2020 jälkeistä yhteistä maatalouspolitiikkaa (YMP) koskevissa komission uudistusehdotuksissa esitetään, että jäsenvaltiot aloittaisivat strategiasuunnitelmiensa toteuttamisen 1. tammikuuta 2021. Tämä merkitsisi sitä, että jäsenvaltiot toimittaisivat strategiasuunnitelmansa viimeistään 1. tammikuuta 2020 ja että komissio hyväksyisi ne tuon vuoden aikana. Kun otetaan huomioon nykytilanne sekä parlamentissa että neuvostossa, on selvää, että perussäädöksiä ja niistä johtuvia delegoituja säädöksiä ja täytäntöönpanosäädöksiä ei hyväksytä virallisesti tammikuuhun 2020 mennessä, minkä vuoksi on tarpeen valmistella siirtymäkautta.

Siirtymäkausi edellyttää nykyisen oikeudellisen kehyksen soveltamista pidempään ja tiettyjen sääntöjen mukauttamista, jotta voidaan varmistaa YMP:n jatkuvuus siihen saakka, kun uusi järjestelmä on käytössä.

Asetusten (EU) N:o 1305/2013, (EU) N:o 1306/2013, (EU) N:o 1307/2013 ja (EU) N:o 1308/2013 soveltamiselle ei ole muodollisia määräaikoja, joten niitä sovelletaan siihen asti, kun ne kumotaan. Asetusta (EU) N:o 1305/2013 sovelletaan edelleen tukeen, jonka komissio on hyväksynyt asetuksen (EU) N:o 1305/2013 nojalla.

Suorista tuista annettu asetus (EU) N:o 1307/2013 ja maaseudun kehittämisestä annettu asetus (EU) N:o 1305/2013 eivät kuitenkaan sisällä unionin tuen määriä tai kansallisia enimmäismääriä vuoden 2020 jälkeisille vuosille. Tämä koskee myös unionin syrjäisimpien alueiden hyväksi toteutettavista maatalousalan erityistoimenpiteistä annettua asetusta (EU) N:o 228/2013 ja Egeanmeren pienten saarten hyväksi toteutettavista maatalousalan erityistoimenpiteistä annettua asetusta (EU) N:o 229/2013. Mainittuja asetuksia ei sen vuoksi käytännössä sovelleta vuodesta 2021 alkaen. Siksi asetuksia on muutettava niin, että niihin sisällytetään asianomaiset määrät/enimmäismäärät, joista päätetään uudessa, vuosia 2021–2027 koskevassa monivuotisessa rahoituskehyksessä. Lisäksi tietyt suorista tuista annetun asetuksen (EU) N:o 1307/2013 säännöt oli rajattu ainoastaan vuoteen 2019 asti. Suorista tuista annettua asetusta muutettiin asetuksella (EU) 2019/288, jossa säädetään kalenterivuotta 2020 koskevista säännöistä. Näiden sääntöjen voimassaoloa on tarpeen jatkaa vielä siirtymäkauden ajan. Selkeyden ja oikeusvarmuuden vuoksi on myös tarpeen lisätä tiettyjä sääntöjä tai muuttaa tiettyjä voimassa olevia sääntöjä jatkuvuuden varmistamiseksi.

Asetuksessa (EU) N:o 1303/2013 säädetään ohjelmakautta 2014–2020 koskevista säännöistä. Koska maaseudun kehittämisen nykyistä ohjelmakautta on jatkettava kyseistä ajanjaksoa pidemmälle, mainitussa asetuksessa säädettyjä tiettyjä määräaikoja on mukautettava vastaavasti.

Asetuksessa (EU) N:o 1306/2013 vahvistettujen YMP:n rahoitusta, hallinnointia ja seurantaa koskevien säännösten soveltamista jatketaan, mutta joitakin muutoksia olisi tehtävä jatkuvuuden varmistamiseksi siirtymäkaudella.

Tällä ehdotuksella pyritään tarjoamaan varmuutta ja jatkuvuutta tuen myöntämisessä eurooppalaisille viljelijöille sekä varmistamaan, että maaseudun kehittämistuen myöntämistä jatketaan myös siirtymäkaudella, jos jäsenvaltiot ovat käyttäneet ohjelmakauden 2014–2010 maaseuturahaston määrärahansa, pidentämällä nykyisen oikeudellisen kehyksen soveltamista siihen asti, kun uutta YMP:aa ryhdytään soveltamaan. Jotta jäsenvaltiot voisivat tehdä tarvittavat muutokset kansallisella tasolla, neuvoston ja Euroopan parlamentin olisi hyväksyttävä nämä muutokset viimeistään vuoden 2020 puolivälissä.

(b)Siirtyminen YMP:n seuraavalle kaudelle

Uusi YMP on hyvinkin erilainen vanhaan verrattuna. Tarvitaan siirtymäsäännöksiä, joilla varmistetaan sujuva siirtyminen YMP:n nykyiseltä kaudelta seuraavalle kaudelle.

Toisen pilarin osalta siirtymäsäännösten määrittely siirryttäessä ohjelmakaudelta toiselle on tavanomainen menettely, ja siirtymäsäännöksiä tarvitaan yleisesti ottaen joka tapauksessa varmistamaan sujuva siirtyminen. Koska komission uudistusehdotukset sisältävät tuntuvia muutoksia, siirtymäjärjestelyjä tarvitaan aiempaakin enemmän, erityisesti nykyisen ohjelmakauden ja aiempien ohjelmakausien aikana tehtyjen monivuotisten sitoumusten jatkamiseksi.

Maataloustuotteiden yhteisestä markkinajärjestelystä annetussa asetuksessa (EU) N:o 1308/2013 vahvistetaan maatalouden yhteistä markkinajärjestelyä koskevat säännöt, mukaan lukien tiettyjen alojen tukijärjestelmät. Siinä määritellään muuttujat maatalousmarkkinoihin puuttumista ja alakohtaisen tuen myöntämistä varten. Johdonmukaisuuden varmistamiseksi useimmat uuden YMP:n tukitoimet ovat osa kunkin jäsenvaltion YMP:n strategiasuunnitelmaa. Tämä koskee muun muassa useita aiemmin asetuksessa (EU) N:o 1308/2013 vahvistettuja alakohtaisia tukitoimia. Nykyisten sääntöjen mukaan alakohtaisissa eri ohjelmissa noudatetaan erilaisia määräaikoja. Jotta varmistettaisiin johdonmukaisuus, jatkuvuus ja joustava siirtyminen asetuksen (EU) N:o 1308/2013 mukaisista tukijärjestelmistä uuden YMP:n alakohtaisiin tukitoimityyppeihin, on tarpeen vahvistaa säännöt, jotka koskevat kunkin tukijärjestelmän kestoa suhteessa jäsenvaltioiden YMP:n strategiasuunnitelmien soveltamisen alkamiseen. Hedelmä- ja vihannesalan sekä oliiviöljyn ja syötäväksi tarkoitettujen oliivien alan tukijärjestelmien osalta on tarpeen säännellä toimintaohjelmien pidentämistä ja muuttamista.

•Yhdenmukaisuus muiden alaa koskevien politiikkojen säännösten kanssa

Ehdotetut muutokset ovat yhdenmukaisia voimassa olevien asetusten (EU) N:o 1305/2013, 1307/2013 ja 1308/2013 kanssa, joten ehdotus on johdonmukainen YMP:n nykyisten politiikkasäännösten kanssa.

•Yhdenmukaisuus unionin muiden politiikkojen kanssa

Ehdotetut muutokset ovat yhdenmukaisia vuosia 2021–2027 koskevan monivuotisen rahoituskehyksen vahvistamisesta annetun asetusehdotuksen ja yhteisistä säännöksistä annetun asetusehdotuksen kanssa.